CELEX: 32018R0034
Language: mt
Date: 2017-09-28 00:00:00
Title: Regolament ta' Implimentazzjoni tal-Kummissjoni (UE) 2018/34 tat-28 ta' Settembru 2017 li jistabbilixxi standards tekniċi ta' implimentazzjoni fir-rigward tal-format ta' preżentazzjoni standardizzat tad-dokument ta' informazzjoni dwar it-tariffi u s-simbolu komuni tiegħu skont id-Direttiva 2014/92/UE tal-Parlament Ewropew u tal-Kunsill (Test b'rilevanza għaż-ŻEE. )

11.1.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 6/37
               
            REGOLAMENT TA' IMPLIMENTAZZJONI TAL-KUMMISSJONI (UE) 2018/34
      tat-28 ta' Settembru 2017
      li jistabbilixxi standards tekniċi ta' implimentazzjoni fir-rigward tal-format ta' preżentazzjoni standardizzat tad-dokument ta' informazzjoni dwar it-tariffi u s-simbolu komuni tiegħu skont id-Direttiva 2014/92/UE tal-Parlament Ewropew u tal-Kunsill
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat id-Direttiva 2014/92/UE tal-Parlament Ewropew u tal-Kunsill tat-23 ta' Lulju 2014 dwar il-komparabbiltà tat-tariffi relatati mal-kontijiet tal-ħlas, il-bdil tal-kontijiet tal-ħlas u l-aċċess għal kontijiet tal-ħlas b'karatteristiċi bażiċi (1), u b'mod partikolari t-tielet subparagrafu tal-Artikolu 4(6) tiegħu,
      Billi:
      
                  (1)
               
               
                  Id-Direttiva 2014/92/UE teħtieġ li l-Istati Membri jiżguraw li l-fornituri tas-servizzi tal-ħlas jipprovdu lill-konsumatur b'dokument ta' informazzjoni dwar it-tariffi fuq karta stampata jew mezz durabbli ieħor li jkun fih it-termini standardizzati fil-lista finali tal-aktar servizzi rappreżentattivi marbuta ma' kont tal-ħlas u, meta dawn is-servizzi jiġu offruti minn fornitur tas-servizzi tal-ħlas, it-tariffi korrispondenti għal kull servizz. Il-listi finali għandhom jiġu ppubblikati mill-Istati Membri, fejn jintegraw it-terminoloġija standardizzata tal-Unjoni stabbilita fir-Regolament Delegat tal-Kummissjoni (UE) 2018/32 (2).
               
            
                  (2)
               
               
                  Sabiex jiġi żgurat li d-dokument ta' informazzjoni dwar it-tariffa jissodisfa l-għanijiet tad-Direttiva 2014/92/UE u fl-istess ħin, il-konsumatur ikollu l-informazzjoni rilevanti kollha b'mod li jtejjeb it-tqabbil u t-trasparenza, jinħtieġ li l-fornituri tas-servizzi tal-ħlas jużaw mudell standardizzat għad-dokument tal-informazzjoni dwar it-tariffi flimkien ma' struzzjonijiet ċari dwar kif jimtela d-dokument ta' informazzjoni dwar it-tariffi.
               
            
                  (3)
               
               
                  Billi d-dokument ta' informazzjoni dwar it-tariffi huwa maħsub biex jgħarraf lill-konsumaturi qabel ma jidħlu f'kuntratt għal kont tal-ħlas sabiex ikunu jistgħu jqabblu l-offerti tal-kontijiet tal-ħlas, jinħtieġ li fornitur tas-servizzi tal-ħlas juża l-mudell standardizzat biex jipproduċi dokument wieħed ta' informazzjoni dwar it-tariffi għal kull kont tal-ħlas offrut lill-konsumaturi.
               
            
                  (4)
               
               
                  Sabiex il-konsumaturi jkunu jistgħu jagħżlu l-aħjar kont adattat għall-bżonnijiet tagħhom, filwaqt li xorta jibqa' żgurat livell għoli ta' standardizzazzjoni, jinħtieġ li jkun hemm il-possibbiltà tal-preżentazzjoni ta' taħlita xierqa ta' pakketti u għalhekk jinħtieġ li l-fornitur tas-servizzi tal-ħlas ikun jista' jipproduċi aktar minn dokument wieħed ta' informazzjoni dwar it-tariffi fir-rigward ta' dan il-kont tal-ħlas, sakemm mill-anqas pakkett wieħed ikun inkluż f'kull dokument.
               
            
                  (5)
               
               
                  Sabiex ikun aktar faċli għall-konsumatur biex jifhem il-kontenut ta' diversi tipi ta' pakketti u tariffi, jinħtieġ li d-dokument ta' informazzjoni dwar it-tariffa jelenka l-pakketti separatament.
               
            
                  (6)
               
               
                  Jekk is-servizzi li jaqbżu l-kwantità koperta minn pakkett mhumiex inklużi fil-lista nazzjonali finali tal-aktar servizzi rappreżentattivi u għalhekk mhumiex inklużi fid-dokument ta' informazzjoni dwar it-tariffi, jinħtieġ li jintwerew f'tabella separata u ma jkunux inklużi mal-informazzjoni dwar il-kontenut tal-pakketti, sabiex il-konsumaturi jingħataw ħarsa ġenerali ċara tal-pakkett.
               
            
                  (7)
               
               
                  Billi l-kontenut ta' kull dokument ta' informazzjoni dwar it-tariffi mogħti lill-konsumaturi jiddependi mill-offertà ta' servizzi tal-fornitur tas-servizzi tal-ħlas u mil-lista finali tal-Istat Membru tal-aktar servizzi rappreżentattivi marbuta ma' kont tal-ħlas, sabiex tkun żgurata l-komparabbiltà ta' kont tal-ħlas offrut fis-suq uniku, jinħtieġ li l-mudell għad-dokument ta' informazzjoni dwar it-tariffi jipprovdi ċerti intestaturi li taħthom għandhom jinġabru s-servizzi differenti.
               
            
                  (8)
               
               
                  Jinħtieġ li l-mudell għad-dokument ta' informazzjoni dwar it-tariffi jinkludi tabella separata, biex tintuża minn dawk il-fornituri tas-servizzi tal-ħlas li jkunu mitluba jipprovdu wkoll indikatur komprensiv tal-ispiża.
               
            
                  (9)
               
               
                  Dan ir-Regolament huwa bbażat fuq l-abbozz tal-istandards tekniċi ta' implimentazzjoni ppreżentati mill-Awtorità Superviżorja Ewropea (l-Awtorità Bankarja Ewropea) (“ABE”) lill-Kummissjoni Ewropea.
               
            
                  (10)
               
               
                  L-ABE wettqet konsultazzjonijiet pubbliċi miftuħa dwar l-abbozz tal-istandards tekniċi ta' implementazzjoni li fuqu huwa bbażat dan ir-Regolament, analizzat l-ispejjeż u l-benefiċċji potenzjali relatati u talbet l-opinjoni tal-Grupp tal-Partijiet Bankarji Interessati stabbilit skont l-Artikolu 37 tar-Regolament (UE) Nru 1093/2010 tal-Parlament Ewropew u tal-Kunsill (3),
               
            ADOTTAT DAN IR-REGOLAMENT:
      Artikolu 1
      Mudell għad-dokument ta' informazzjoni dwar it-tariffi u s-simbolu komuni tiegħu
      1.   Il-fornituri tas-servizzi tal-ħlas għandhom jużaw il-mudell li jinsab fl-Anness u jimlewh kif previst mill-Artikoli minn 2 sa 13.
      2.   Il-fornituri tas-servizzi tal-ħlas ma jistgħux jimmodifikaw il-mudell tad-dokument ta' informazzjoni dwar it-tariffi billi jimlew b'mod li mhux dak previst minn dan ir-Regolament. B'mod partikolari, il-fornituri tas-servizzi tal-ħlas għandhom isegwu l-ordni tal-informazzjoni, l-intestaturi u s-subintestaturi stabbiliti fil-mudell. Id-dokument ta' informazzjoni dwar it-tariffi għandu:
      
                  (a)
               
               
                  jiġi ppreżentat f'format A4;
               
            
                  (b)
               
               
                  ikollu t-titolu “Dokument ta' Informazzjoni dwar it-Tariffi” fil-parti ta' fuq tal-ewwel paġna, bit-titolu ċċentrat u mqiegħed bejn il-logo tal-fornitur tas-servizzi tal-ħlas fuq in-naħa ta' fuq tax-xellug tad-dokument u s-simbolu komuni fuq in-naħa ta' fuq tal-lemin tad-dokument;
               
            
                  (c)
               
               
                  ikollu s-simbolu komuni ta' daqs 2,5 cm × 2,5 cm u muri kif jidher fil-mudell stabbilit fl-Anness;
               
            
                  (d)
               
               
                  juża t-tipa Arial jew tipa simili għal Arial bid-daqs tat-tipa 11, bl-eċċezzjoni tat-titolu “Dokument ta' Informazzjoni dwar it-Tariffi” li juża t-tipa tad-daqs 16 b'tipa grassa; it-tipa tad-daqs 14 b'tipa grassa għall-intestaturi, u d-daqs 12 b'tipa grassa għas-subintestaturi, sakemm mhux meħtieġa tipa akbar jew l-użu tal-Braille għall-persuni li għandhom diffikultà bil-vista skont il-liġi nazzjonali jew miftehma bejn il-konsumatur u l-fornitur tas-servizzi tal-ħlas;
               
            
                  (e)
               
               
                  jiġi riprodott bl-abjad u l-iswed, bl-eċċezzjoni tal-logo tal-fornitur tas-servizzi tal-ħlas u s-simbolu komuni li jista' jkun bil-kulur, kif previst fl-Artikolu 2;
               
            
                  (f)
               
               
                  ikollu l-intestaturi b'kulur griż parzjalment skur bid-disinn tal-kuluri bin-numru ta' referenza 166,166,166 tal-mudell tal-kulur RGB u s-subintestaturi b'kulur griż ċar bil-mudell tal-kulur bin-numru ta' referenza 191,191,191 tal-mudell tal-kulur RGB;
               
            
                  (g)
               
               
                  ikollu l-paġni numerati.
               
            3.   Fornitur tas-servizzi tal-ħlas għandu jipprovdi dokument separat ta' informazzjoni dwar it-tariffi għal kull kont tal-ħlas li jiġi offrut lill-konsumaturi.
      4.   Minkejja l-forniment ta' kont tal-ħlas b'karatteristiċi bażiċi msemmija fil-Kapitolu IV tad-Direttiva 2014/92/UE jekk fornitur tas-servizzi tal-ħlas joffri biss kont tal-ħlas wieħed li jista' jiġi magħqud ma' pakketti differenti ta' servizzi msemmija fl-Artikolu 4(3) tad-Direttiva 2014/92/UE il-fornitur tas-servizzi tal-ħlas jista' jipprovdi aktar minn dokument wieħed ta' informazzjoni dwar it-tariffi fir-rigward ta' dak il-kont, jekk kull dokument ta' informazzjoni dwar it-tariffi jkun fih mill-inqas pakkett wieħed.
      Artikolu 2
      Is-simbolu komuni u l-logo tal-fornitur tas-servizzi tal-ħlas
      1.   Jekk is-simbolu komuni jidher bil-kulur huwa għandu jsegwi d-disinn tal-kulur bin-numru ta' referenza 0/51/153 (eżadeċimali: 003399) tal-mudell tal-kulur RGB għall-isfond u d-disinn tal-kulur 255/204/0 (eżadeċimali: FFCC00) tal-mudell tal-kulur RGB għas-simbolu.
      2.   Il-logo tal-fornitur tas-servizzi tal-ħlas għandu jkun ta' daqs ekwivalenti għad-daqs tas-simbolu komuni.
      3.   Il-logo jista' jintwera biss bil-kulur jekk s-simbolu komuni wkoll ikun bil-kulur. Meta jiġi stampat bl-abjad u l-iswed is-simbolu komuni għandu jkun b'mod li jinqara malajr.
      Artikolu 3
      L-isem tal-fornitur tal-kont
      L-isem tal-fornitur tas-servizzi tal-ħlas li joffri dak il-kont għandu jiġi nkluż b'tipa grassa u lejn in-naħa tax-xellug.
      Artikolu 4
      L-isem tal-kont:
      L-isem tal-kont għandu jkun inkluż b'tipa grassa, lejn in-naħa tax-xellug, u taħt l-isem tal-fornitur tal-kont.
      Artikolu 5
      Data
      Id-data ta' meta l-fornitur tas-servizzi tal-ħlas aġġorna l-aħħar id-dokument ta' informazzjoni dwar it-tariffi għandha tkun inkluża, bit-tipa prevista fl-Artikolu 1(2)(d), lejn in-naħa tax-xellug u anki taħt l-isem tal-kont.
      Artikolu 6
      Dikjarazzjoni introduttorja
      1.   It-test tad-dikjarazzjoni introduttorja speċifikati fil-mudell għandha tiġi riprodotta fid-dokument ta' informazzjoni dwar it-tariffi, bl-ispazju bejn il-linji ta' 1,15, 0 pt qabel u 10 pt wara t-test.
      2.   Il-fornituri tas-servizzi tal-ħlas għandhom jissostitwixxu l-parenteżi kwadri bl-ismijiet tad-dokumenti prekuntrattwali u kuntrattwali rilevanti.
      Artikolu 7
      It-tabella “Servizzi u Tariffi”
      1.   Il-fornituri tas-servizzi tal-ħlas għandhom jelenkaw is-servizzi li huma inklużi fil-lista nazzjonali finali tal-aktar servizzi rappreżentattivi marbuta ma' kont tal-ħlas imsemmija fl-Artikolu 3(5) tad-Direttiva 2014/92/UE jekk il-fornitur tas-servizzi tal-ħlas joffri dawn is-servizzi, u t-tariffi korrispondenti tagħhom fit-tabella dwar is-servizzi u t-tariffi kif ġej:
      
                  (a)
               
               
                  is-servizzi għandhom jiddaħħlu fil-kolonna “Servizz”, lejn in-naħa tax-xellug, b'tipa grassa;
               
            
                  (b)
               
               
                  kull servizz għandu jiġi mniżżel darba biss u jintwera taħt is-subintestatura murija fit-tabella, bħal l-offertà ta' jew il-manutenzjoni tal-kont taħt is-subintestatura “Servizzi ġenerali tal-kont”;
               
            
                  (c)
               
               
                  it-tariffi korrispondenti għas-servizzi għandhom jintwerew fil-kolonna “Tariffa”, lejn in-naħa tal-lemin;
               
            
                  (d)
               
               
                  jekk it-tariffa trid titħallas b'frekwenza regolari minflok skont kemm isir użu, il-frekwenza għandha tiġi indikata fil-kolonna “Tariffa”, lejn in-naħa tax-xellug, segwita mit-tariffa korrispondenti għal dak il-perjodu, lejn in-naħa tal-lemin; it-tariffa annwali totali għandha tiġi żvelata fuq il-linja direttament taħt il-frekwenza, b'tipa grassa, lejn in-naħa tax-xellug, u bil-kliem “Tariffa annwali totali” bit-tariffa korrispondenti lejn in-naħa tal-lemin;
               
            
                  (e)
               
               
                  l-ispazju bejn il-linji għandu jkun uniku, 0 pt qabel u 0 pt wara kull servizz u tariffa.
               
            2.   Jekk l-ebda wieħed mis-servizzi offruti minn fornitur tas-servizzi tal-ħlas, li jikkorrispondi ma' subintestatura, ma huwa inkluż fil-lista nazzjonali finali tal-aktar servizzi rappreżentattivi marbuta ma' kont tal-ħlas, ir-ringiela sħiħa marbuta ma' din is-subintestatura għandha titħassar, kif ukoll it-titolu tas-subintestatura.
      3.   Jekk il-fornituri tas-servizzi tal-ħlas ma joffrux servizz jew aktar mil-lista nazzjonali finali tal-aktar servizzi rappreżentattivi msemmija fl-Artikolu 3(5) tad-Direttiva 2014/92/UE jew jekk is-servizz mhux disponibbli ma' dan il-kont, għandha tintuża l-frażi “servizz mhux disponibbli”.
      4.   Jekk iridu jitħallsu tariffi separati b'wieħed jew aktar mill-modi li ġejjin, il-fornituri tas-servizzi tal-ħlas għandhom jipprovdu, fil-kolonna “Tariffa” ta' dan is-servizz u fuq linja separata, deskrizzjoni ta' kull istanza, kanal jew kundizzjoni fejn trid titħallas tariffa (“tipi ta' tariffi”):
      
                  (a)
               
               
                  għal kull istanza differenti fejn trid titħallas tariffa għall-forniment tal-istess servizz, bħal tariffa inizjali ta' twaqqif u tariffi sussegwenti ta' eżekuzzjoni għall-istess servizz;
               
            
                  (b)
               
               
                  għal kanali differenti li permezz tagħhom l-istess servizz jiġi mitlub, użat jew provdut, bħal permezz tat-telefown, fergħa jew online;
               
            
                  (c)
               
               
                  skont jekk tiġix sodisfata kundizzjoni speċifika għall-istess servizz, bħall-konformità għal ammont limitu minimu jew massimu għal trasferimenti ta' kreditu jew ta' ġbid ta' flus.
               
            Id-deskrizzjoni għandha tkun lejn in-naħa tax-xellug u t-tariffa lejn in-naħa tal-lemin.
      5.   Jekk it-tariffi jridu jitħallsu skont taħlita ta' diversi tipi ta' tariffi, bħal tariffi li jvarjaw minn kanal u mbagħad jerġgħu jitqassmu skont jekk jintlaħaqx il-livell limitu, il-fornituri tas-servizzi tal-ħlas għandhom, minbarra li japplikaw il-paragrafu 4, jaraw li d-deskrizzjoni ta' kull tip addizzjonali ta' tariffa tkun fuq in-naħa tal-lemin.
      Artikolu 8
      Il-preżentazzjoni ta' pakketti ta' servizzi li jridu jitħallsu bħala parti mit-tariffi skont is-subintestatura “Servizzi ġenerali tal-kont”
      1.   Jekk pakkett ta' servizzi marbut ma' kont tal-ħlas jrid jitħallas bħala parti mit-tariffi skont is-subintestatura “Servizzi ġenerali tal-kont”, is-servizzi kollha inklużi fil-pakkett, irrispettivament jekk humiex inklużi fil-lista nazzjonali finali tal-aktar servizzi rappreżentattivi marbuta ma' kont tal-ħlas imsemmija fl-Artikolu 3(5) tad-Direttiva 2014/92/UE għandhom jiġu elenkati fit-taqsima tat-tabella dwar is-servizzi ġenerali tal-kont, fir-ringiela tal-pakketti ta' servizzi.
      2.   Il-fornituri tas-servizzi tal-ħlas għandhom jinkludu informazzjoni dwar it-tariffa addizzjonali għal kull servizz li jaqbeż il-kwantità koperta mill-pakkett ta' servizzi kif stabbiliti fl-Artikolu 10.
      3.   Jekk in-numru tas-servizzi kollha koperti mill-pakkett ta' servizzi mhux limitat, il-fornituri tas-servizzi tal-ħlas għandhom iħassru d-dikjarazzjoni fin-naħa t'isfel tar-ringiela “Servizzi li jaqbżu dawn il-kwantitajiet iridu jitħallsu separatament”.
      4.   Ir-ringiela sħiħa tal-pakkett ta' servizzi għandha titħassar, jekk pakkett ta' servizzi ma jiġix offrut mal-kont u jekk il-pakkett ta' servizzi jrid jitħallas separatament minn kull tariffa għal servizzi ġenerali tal-kont.
      Artikolu 9
      Il-preżentazzjoni ta' pakketti ta' servizzi li jridu jitħallsu separatament mit-tariffi skont is-subintestatura “Servizzi ġenerali tal-kont”
      1.   Jekk il-fornituri tas-servizzi tal-ħlas joffri pakkett ta' servizzi marbut ma' kont tal-ħlas u l-pakkett jitħallas separatament minn kull tariffa taħt is-subintestatura “Servizzi ġenerali tal-kont”, kif imsemmi fit-tabella dwar is-servizzi u t-tariffi, il-fornituri tas-servizzi tal-ħlas għandhom jinkludu l-informazzjoni li ġejja fit-tabella dwar il-pakkett ta' servizzi:
      
                  (a)
               
               
                  lista tas-servizzi kollha inklużi fil-pakkett, irrispettivament minn jekk jiġux inklużi fil-lista nazzjonali finali tal-aktar servizzi rappreżentattivi marbuta ma' kont tal-ħlas imsemmija fl-Artikolu 3(5) tad-Direttiva 2014/92/UE;
               
            
                  (b)
               
               
                  il-kwantità ta' kull servizz kopert mit-tariffa tal-pakkett, li jista' jkun numru jew indikazzjoni li n-numru ta' servizzi mhux limitat;
               
            
                  (c)
               
               
                  it-tariffa tal-pakkett, fil-kolonna “Tariffa”, lejn in-naħa tal-lemin.
               
            2.   Jekk il-pakkett jitħallas b'frekwenza regolari, il-frekwenza għandha tintwera fil-kolonna “Tariffa” lejn in-naħa tax-xellug, bl-ammont totali tat-tariffa muri fil-linja eżatt taħt il-frekwenza, b'tipa grassa u bl-użu tal-kliem “Tariffa totali annwali”.
      3.   Il-fornituri tas-servizzi tal-ħlas għandhom jinkludu informazzjoni dwar it-tariffa addizzjonali għal kull servizz li jaqbeż il-kwantità koperta mill-pakkett ta' servizzi kif stabbiliti fl-Artikolu 10.
      4.   Jekk in-numru tas-servizzi kollha fil-pakkett mhux limitat, il-fornituri tas-servizzi tal-ħlas għandhom iħassru d-dikjarazzjoni fin-naħa t'isfel tat-tabella li tgħid “Servizzi li jaqbżu dawn il-kwantitajiet iridu jitħallsu separatament”.
      5.   Jekk iktar minn pakkett wieħed jaqa' taħt il-paragrafu 1 jiġi inkluż fid-dokument ta' informazzjoni dwar it-tariffa, il-fornituri tas-servizzi tal-ħlas għandhom jipprovdu l-informazzjoni ta' dan l-Artikolu għal kull pakkett f'tabella separata, u jindikaw l-isem kummerċjali tal-pakkett ta' servizzi, jekk applikabbli.
      6.   Il-fornituri tas-servizzi tal-ħlas għandhom iħassru t-tabella kollha, jekk il-pakkett ta' servizzi mhux offrut mal-kont jew jekk il-pakkett ta' servizzi jitħallas bħala parti mit-tariffa għal kull servizz ġenerali tal-kont.
      Artikolu 10
      Tabella dwar it-tariffi addizzjonali għas-servizzi li jaqbżu l-kwantità koperta minn pakketti ta' servizzi marbuta ma' kont tal-ħlas
      1.   F'din it-tabella l-fornituri tas-servizzi tal-ħlas għandhom jinkludu informazzjoni dwar tariffi addizzjonali għal kull servizz li jaqbeż il-kwantità koperta minn pakkett imsemmi fl-Artikoli 8 u 9, jekk din l-informazzjoni ma tkunx inkluża fit-tabella tas-servizzi u t-tariffi, jew jekk it-tariffa korrispondenti għas-servizz hija differenti minn dik tat-tabella.
      2.   Jekk il-fornituri tas-servizzi tal-ħlas joffru aktar minn pakkett wieħed u t-tariffi addizzjonali msemmija fil-paragrafi 1 ikunu differenti minħabba l-pakkett, il-fornituri tas-servizzi tal-ħlas għandhom jelenkaw it-tariffi differenti separatament għal kull pakkett u jużaw l-isem kummerċjali tal-pakkett, jekk applikabbli.
      3.   Meta jimlew din it-tabella, il-fornituri tas-servizzi tal-ħlas għandhom isegwu l-istess preżentazzjoni u struttura kif stabbilit f'dan ir-Regolament, jekk applikabbli.
      4.   Jek dokument ta' informazzjoni dwar it-tariffi ma jinkludix informazzjoni dwar il-pakketti ta' servizzi, il-fornituri tas-servizzi tal-ħlas għandhom iħassru t-tabella msemmija fil-paragrafu 1.
      Artikolu 11
      Indikatur komprensiv tal-ispiża
      1.   Il-fornituri tas-servizzi tal-ħlas għandhom juru l-indikatur komprensiv tal-ispiża li fil-qosor jiġbor l-ispiża annwali totali tal-kont tal-ħlas, f'tabella separata, jekk meħtieġ mid-dispożizzjonijiet nazzjonali.
      2.   Il-fornituri tas-servizzi tal-ħlas għandhom iħassru t-tabella fuq l-indikatur komprensiv tal-ispiża, jekk id-dispożizzjonijiet nazzjonali ma jirrikjedux li l-fornituri tas-servizzi tal-ħlas juru l-indikatur komprensiv tal-ispiża.
      Artikolu 12
      Ismijiet kummerċjali
      Jekk jintuża isem kummerċjali, huwa għandu jiġi eżattament wara l-isem tas-servizz, bit-tipa prevista fl-Artikolu 1(2)(d) u f'parenteżi kwadri.
      Artikolu 13
      L-użu ta' mezzi elettroniċi
      1.   Jekk id-dokument ta' informazzjoni dwar it-tariffa jiġu offrut permezz ta' mezzi elettroniċi, il-fornituri tas-servizzi tal-ħlas jistgħu, jekk fl-istess ħin il-konsumatur jingħata kopja tad-dokument ta' informazzjoni dwar it-tariffa skont il-mudell stabbilit fl-Anness u mimli kif previst mill-Artikoli 2 sa 12, jimmodifikaw il-mudell biss b'dawn il-modi li ġejjin:
      
                  (a)
               
               
                  permezz ta' deroga mill-punt (d) tal-Artikolu 1(2), ikabbru d-daqs tat-tipa, sakemm tinżamm il-proporzjon tad-daqs kif stipulat fl-Artikolu 1(2);
               
            
                  (b)
               
               
                  jekk id-dimensjonijiet tal-għodod elettroniċi huma tali li l-użu ta' diversi tabelli u kolonni jrendu l-qari tad-dokument ta' informazzjoni dwar it-tariffi diffiċli, jistgħu jintużaw kolonna jew tabella waħda jekk jinżammu l-ordni tal-informazzjoni, l-intestaturi u s-subintestaturi;
               
            
                  (c)
               
               
                  jistgħu jużaw għodod elettroniċi, bħal-layering u pop-ups, jekk it-titolu tad-dokument ta' informazzjoni dwar it-tariffi, is-simbolu komuni, id-dikjarazzjonijiet ta' introduzzjoni, l-intestaturi u sub-intestaturi jidhru b'mod prominenti u tinżamm l-ordni ta' informazzjoni.
               
            2.   L-użu tal-għodod elettroniċi msemmija fil-punt (c) tal-paragrafu 1 ma għandux ifixkel lill-konsumatur mill-informazzjoni fid-dokument ta' informazzjoni dwar it-tariffi. L-informazzjoni provduta bil-layering u pop-ups għandha tkun limitata għall-informazzjoni msemmija f'dan ir-Regolament.
      Artikolu 14
      Dħul fis-seħħ
      Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, it-28 ta' Settembru 2017.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 257, 28.8.2014, p. 214.
      
         (2)  Ir-Regolament Delegat tal-Kummissjoni (UE) 2018/32 tat-28 ta' Settembru 2017 li jissupplimenta d-Direttiva 2014/92/UE tal-Parlament Ewropew u tal-Kunsill fir-rigward tal-istandards tekniċi regolatorji għat-terminoloġija standardizzata tal-Unjoni għall-aktar servizzi rappreżentattivi marbuta ma' kont tal-ħlas (Ara paġna 3 ta' dan il-Ġurnal Uffiċjali).
      
         (3)  Ir-Regolament (UE) Nru 1093/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Bankarja Ewropea) u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/78/KE (ĠU L 331, 15.12.2010, p. 12).
      
         ANNESS
         
            Mudell ta' dokument ta' informazzjoni dwar it-tariffi
         
         Test ta 'immaġni
         
            Dokument ta’ informazzjoni dwar it-tariffi
            Isem tal-fornitur tal-kont:
            Isem tal-kont:
            Data:
            ·
            Dan id-dokument jinfurmak dwar it-tariffi għall-użu tas-servizzi ewlenin marbuta mal-kont tal-ħlas. Huwa jgħinek tqabbel dawn it-tariffi ma’ dawk ta’ kontijiet oħra.
            ·
            It-tariffi jistgħu japplikaw ukoll minħabba l-użu ta’ servizzi marbuta mal-kont li mhumiex imniżżla hawnhekk. L-informazzjoni sħiħa hija disponibbli fi [speċifika l-ismijiet tad-dokumenti prekuntrattwali u kuntrattwali rilevanti].
            ·
            Glossarju tat-termini użati f’dan id-dokument huwa disponibbli mingħajr ħlas.
            Servizz
            Tariffa
            Servizzi ġenerali tal-kont
            [servizz ewlieni] [isem kummerċjali]
            Jinkludi pakkett ta’ servizzi li jikkonsistu f’:
            Servizzi lil hinn minn dawn il-kwantitajiet iridu jitħallsu separatament.
            Ħlas (minbarra kards)
            Il-flus kontanti u l-kards
            Overdrafts u servizzi relatati
            Servizzi oħra
         
         Test ta 'immaġni
         
            Pakkett ta’ servizzi
            Tariffa
            [isem kummerċjali]
            Servizzi lil hinn minn dawn il-kwantitajiet iridu jitħallsu separatament.
            Informazzjoni dwar servizzi addizzjonali
            Informazzjoni dwar tariffi għal servizzi li jeċċedu l-kwantità ta’ servizzi koperti mill-pakkett ta’ servizzi (minbarra t-tariffi elenkati hawn fuq)
            Servizz
            Tariffa
            [isem kummerċjali]
            Indikatur komprensiv tal-ispiża